Veiðifélögin eru stærstu fyrirtæki bændanna “ Fyrir þá sem vinna að rannsóknum og ráðgjöf varðandi veiðar og nýtingu laxfiska er Vesturland draumasvæði . Þá má segja að laxinn eigi Vesturland , ” segir Sigurður Már Einarsson forstöðumaður Vesturlandsdeildar Veiðimálastofnunar . Hann segir að ekkert svæði á landinu komi nálægt Vesturlandi hvað fjölda laxveiðiáa og mikla veiðinýtingu varðar , enda sé 40% allrar laxveiði á Vesturlandi og þar af helmingur hennar á vatnasvæði Hvítár . Úttekt sem Hagfræðistofnun Háskóla Íslands gerði árið 2004 sýndi að 50% atvinnutekna bænda á Vesturlandi komi frá veiðifélögunum , sem séu stærstu fyrirtæki bændanna . Í Borgarbyggð einni komi 400 milljónir af tekjum landeigenda vegna veiðihlunninda , þar af er greiddur 75% arður frá veiðifélögunum til landeigenda . Í Skessuhorni vikunnar er rætt við Sigurð Má Einarsson fiskifræðing og Ásgeir Hlinason nemanda við LbhÍ sem skrifar nú meistaraprófsritgerð um ósakola , flundru öðru nafni . Fiskur sá hefur nú tekið sér bólfestu í ósum ferskvatnsáa um nær allt land mönnum og öðrum fiskitegundum til ama .